KOMISIJOS SPRENDIMAS
2009 m. lapkričio 30 d.
dėl pereinamojo laikotarpio priemonių pagal Europos Parlamento ir Tarybos reglamentą (EB) Nr. 853/2004, taikomų reikalavimų neatitinkančiam žaliam pienui tam tikrose Bulgarijos pieno perdirbimo įmonėse
(pranešta dokumentu Nr. C(2009) 9282)
(Tekstas svarbus EEE)
(2009/861/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 853/2004, nustatantį konkrečius gyvūninės kilmės maisto produktų higienos reikalavimus (1), ypač į jo 9 straipsnį,
kadangi:
(1)
2004 m. balandžio 29 d. Europos Parlamento ir Tarybos reglamentu (EB) Nr. 852/2004 dėl maisto produktų higienos (2) maisto verslo subjektams nustatomos bendrosios maisto produktų higienos taisyklės, grindžiamos, be kita ko, rizikos veiksnių analizės ir svarbiųjų valdymo taškų principais. Jame nustatyta, kad maisto verslo subjektai privalo laikytis tam tikrų šiais principais grindžiamų procedūrų.
(2)
Reglamentu (EB) Nr. 853/2004 nustatyti konkretūs gyvūninės kilmės maisto produktų higienos reikalavimai maisto verslo subjektams ir papildomos Reglamentu (EB) Nr. 852/2004 nustatytos taisyklės. Reglamente (EB) Nr. 853/2004 išdėstytose taisyklėse nustatyti žalio pieno ir pieno produktų higienos reikalavimai.
(3)
Pagal Bulgarijos ir Rumunijos stojimo akto (toliau - Stojimo aktas) VI priedo 4 skyriaus B dalies c punktą Bulgarijai suteiktas pereinamasis laikotarpis iki 2009 m. gruodžio 31 d., per kurį tam tikros pieno perdirbimo įmonės turi užtikrinti, kad laikomasi šių higienos reikalavimų.
(4)
Tam tikros įmonės, kurioms leista perdirbti žalią pieną ir kurios neatitinka Reglamente (EB) Nr. 853/2004 nustatytų reikalavimų (toliau - reikalavimų neatitinkantis pienas), yra išvardytos Stojimo akto VI priedo priedėlio I skyriuje. Tam tikros įmonės, kurioms leista perdirbti reikalavimus atitinkantį ir jų neatitinkantį pieną, jei toks perdirbimas vykdomas atskirose gamybos linijose, yra išvardytos šio priedo II skyriuje.
(5)
Pieno gamybos ūkiai, kurie neatitinka Reglamente (EB) Nr. 853/2004 nustatytų higienos reikalavimų, yra išsidėstę visoje Bulgarijos teritorijoje. Per paskutinius metus šiuos reikalavimus atitinkančio žalio pieno, kuris tiekiamas Bulgarijos pieno perdirbimo įmonėms, dalis padidėjo nežymiai.
(6)
Atsižvelgiant į dabartinę padėtį, būtų tikslinga numatyti ribotos trukmės leidžiančią nukrypti nuo Reglamente (EB) Nr. 853/2004 nustatytų reikalavimų nuostatą tam, kad Bulgarija galėtų užtikrinti, jog jos pieno sektorius atitinka šiuos reikalavimus.
(7)
Atsižvelgiant į šią padėtį, tam tikroms šio sprendimo I priede išvardytoms pieno perdirbimo įmonėms, nukrypstant nuo Reglamento (EB) Nr. 853/2004, turėtų būti leista toliau, taip pat po 2009 m. gruodžio 31 d., perdirbti reikalavimus atitinkantį ir jų neatitinkantį pieną, jei perdirbimas vykdomas atskirose gamybos linijose. Be to, tam tikroms šio sprendimo II priede išvardytoms pieno perdirbimo įmonėms turėtų būti leista toliau perdirbti reikalavimų neatitinkantį pieną be atskirų gamybos linijų.
(8)
Tačiau iš reikalavimų neatitinkančio pieno pagamintais pieno produktais turėtų būti prekiaujama tik Bulgarijoje arba šie produktai turėtų būti toliau perdirbami pieno perdirbimo įmonėse, kurioms taikoma šiame sprendime nustatyta leidžianti nukrypti nuostata.
(9)
Šiuo sprendimu suteiktas pereinamasis laikotarpis neturėtų būti ilgesnis kaip 24 mėnesiai nuo 2010 m. sausio 1 d. Bulgarijos pieno sektoriaus padėtis turėtų būti peržiūrėta iki šio laikotarpio pabaigos. Todėl Bulgarija turėtų Komisijai teikti metines ataskaitas apie pažangą atnaujinant pieno gamybos ūkius, tiekiančius žalią pieną šios valstybės narės pieno perdirbimo įmonėms, ir reikalavimų neatitinkančio pieno surinkimo ir vežimo sistemą.
(10)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Šiame sprendime „reikalavimų neatitinkantis pienas“ reiškia žalią pieną, neatitinkantį Reglamento (EB) Nr. 853/2004 III priedo IX skirsnio I skyriaus II ir III poskyriuose nustatytų reikalavimų.
2 straipsnis
Nukrypstant nuo Reglamento (EB) Nr. 853/2004 III priedo IX skirsnio I skyriaus II ir III poskyriuose nustatytų reikalavimų, šio sprendimo I priede išvardytos pieno perdirbimo įmonės gali toliau iki 2011 m. gruodžio 31 d. perdirbti reikalavimus atitinkantį ir jų neatitinkantį pieną, jei reikalavimus atitinkantis ir jų neatitinkantis pienas perdirbami atskirose gamybos linijose.
3 straipsnis
Nukrypstant nuo Reglamento (EB) Nr. 853/2004 III priedo IX skirsnio I skyriaus II ir III poskyriuose nustatytų reikalavimų, šio sprendimo II priede išvardytos pieno perdirbimo įmonės gali toliau iki 2011 m. gruodžio 31 d. perdirbti reikalavimų neatitinkantį pieną be atskirų gamybos linijų.
4 straipsnis
Iš reikalavimų neatitinkančio pieno pagaminti pieno produktai:
a)
tiekiami tik Bulgarijos vidaus rinkai; arba
b)
toliau perdirbami 2 ir 3 straipsniuose nurodytose Bulgarijos pieno perdirbimo įmonėse.
Tokie pieno produktai žymimi sveikumo ar identifikavimo ženklu, kuris skiriasi nuo Reglamento (EB) Nr. 853/2004 5 straipsnyje nustatyto sveikumo ar identifikavimo ženklo.
5 straipsnis
Bulgarija Komisijai teikia metines ataskaitas apie padarytą pažangą užtikrinant, kad Reglamentą (EB) Nr. 853/2004 atitinka:
a)
gamybos ūkiai, gaminantys reikalavimų neatitinkantį pieną;
b)
reikalavimų neatitinkančio pieno surinkimo ir vežimo sistema.
Pirma metinė ataskaita Komisijai pateikiama ne vėliau kaip iki 2010 m. gruodžio 31 d., o antra - ne vėliau kaip iki 2011 m. spalio 31 d.
Šioms ataskaitoms naudojama III priede pateikta forma.
6 straipsnis
Šis sprendimas taikomas nuo 2010 m. sausio 1 d. iki 2011 m. gruodžio 31 d.
7 straipsnis
Šis sprendimas skirtas valstybėms narėms.
Priimta Briuselyje 2009 m. lapkričio 30 d.